160 elefanter døde: - Det er hjerteskjærende
Værfenomenet El Niños herjinger i Zimbabwe førte til ekstrem tørke. Nå har nabolandet Zambia erklært den som en nasjonal katastrofe. – Det er normalt at dyr dør, men nå dør de unge. De sulter, de dør. De blir sittende fast i gjørmen og leter desperat etter vann, og de dør. Det er hjerteskjærende, fortalte Tinashe Farawo, talsperson for Zimbabwe Parks and Wildlife Management Authority til nyhetsbyrået AP. Det sørafrikanske landet er et av de hardest rammede av værfenomenet El Niño, og tørken førte til massedød blant spesielt yngre elefanter.  I nasjonalparken Hwange ble det fra august til desember 2023 funnet 160 døde elefanter.  Forrige uke erklærte nabolandet Zambia tørken som en nasjonal katastrofe. Presidenten i landet, Hakainde Hichilema, sa at over én million bønder og én million hektar med dyrket land hadde blitt påvirket av værfenomenet.  – Nesten halvparten av landets plantede områder har blitt ødelagt, sa Hichilema i en TV-tale, ifølge Al Jazeera. Unicef melder at over en million mennesker, av dem et betydelig antall barn, står i fare for å sulte i Zambia. – Dette kan føre til akutt underernæring og sykdom, sier FNs  beboerkoordinator i landet, Beatrice Mutali. Zimbabwes nasjonalpark Hwange var helt uten regn fra februar til november i fjor. Landet fikk 50 prosent mindre nedbør enn normalen. Når regnet endelig kom i slutten av desember, var det sterkt forsinket. Normalen er at regntiden begynner i oktober.  – Vi har gjort tester, og foreløpige resultater viser at dyrene døde på grunn av sult. De fleste av dyrene døde mellom 50 og 100 meter fra vannkilder, opplyste Tinashe Farawo. I 2019 døde mer enn 200 elefanter i samme nasjonalpark på grunn av mangelen på vann. – Klimaendringene viser seg å være vår største utfordring. Værmønstre har blitt uforutsigbare, så dyr har ofte ikke mat og vann, sa Farawo til AP.  I et forsøk på å løse den mest akutte vannkrisen i nasjonalparken, er det boret 100 vannhull drevet av solceller. Men når så mye av overflatevannet tørket opp i fjor høst, ble dyr tvunget til å gå lengre avstander, noen ganger på tvers av landegrenser, på jakt etter mat og vann. El Niño er et naturlig klimafenomen der overflatevannet i det sentrale og østlige Stillehavet blir uvanlig varmt. Det forårsaker endringer i globale værmønstre.  I kombinasjon med klimaforandringer, har værfenomenet gjort at land sør i Afrika, som Zimbabwe, har blitt spesielt hardt rammet av tørke.  Kontoret for samordning av FNs humanitære aktiviteter, OCHA, skriver i sin rapport om El Niños klimapåvirkninger at Zimbabwe gjennom flere år har slitt med konsekvensene av klimakrisen.  Det har ført til uregelmessige nedbørsmønstre preget av enten alvorlige flom eller langvarige tørkeperioder.  El Niño har gitt en rekke afrikanske land store problemer både når det gjelder matsikkerhet og tilgang til vann.  Zimbabwe sier de planlegger å importere over en million metriske tonn mais i løpet av det neste året skriver Al Jazeera – i et forsøk på å begrense virkningen som det uvanlig varmer værmønsteret kan ha på matsikkerheten. 
El Niño fører til ekstrem tørke og massedød blant elefanter i Zimbabwe. 160 døde elefanter ble funnet i perioden august til desember 2023. 100 vannhull drevet av solceller er boret for å løse den akutte vannkrisen i nasjonalparken. El Niño påvirker også nabolandet Zambia, som har erklært tørken som en nasjonal katastrofe.